CELEX: 32012L0002
Language: et
Date: 2012-02-09 00:00:00
Title: Komisjoni direktiiv 2012/2/EL, 9. veebruar 2012 , millega muudetakse Euroopa Parlamendi ja nõukogu direktiivi 98/8/EÜ, et kanda selle I lisasse toimeained vask(II)oksiid, vask(II)hüdroksiid ja aluseline vaskkarbonaat  EMPs kohaldatav tekst

10.2.2012   
            
            
               ET
            
            
               Euroopa Liidu Teataja
            
            
               L 37/60
            
         KOMISJONI DIREKTIIV 2012/2/EL,
   9. veebruar 2012,
   millega muudetakse Euroopa Parlamendi ja nõukogu direktiivi 98/8/EÜ, et kanda selle I lisasse toimeained vask(II)oksiid, vask(II)hüdroksiid ja aluseline vaskkarbonaat
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist, (1) eriti selle artikli 16 lõike 2 teist lõiku,
   ning arvestades järgmist:
   
               (1)
            
            
               Komisjoni 4. detsembri 2007. aasta määrusega (EÜ) nr 1451/2007 (Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta) (2) on kehtestatud selliste toimeainete nimekiri, mida on vaja hinnata nende kandmiseks direktiivi 98/8/EÜ I, IA või IB lisasse. Kõnealune nimekiri hõlmab vask(II)oksiidi, vask(II)hüdroksiidi ja aluselist vaskkarbonaati, mida kasutatakse toodetes, mis kuuluvad kõnealuse direktiivi V lisas määratletud tooteliiki 8.
            
         
               (2)
            
            
               Vastavalt määrusele (EÜ) nr 1451/2007 on vask(II)oksiidi, vask(II)hüdroksiidi ja aluselist vaskkarbonaati hinnatud vastavalt direktiivi 98/8/EÜ artikli 11 lõikele 2 kasutamiseks toodetes, mis kuuluvad tooteliiki 8.
            
         
               (3)
            
            
               Referentliikmesriigiks määratud Prantsusmaa esitas komisjonile vastavalt määruse (EÜ) nr 1451/2007 artikli 14 lõigetele 4 ja 6 pädeva asutuse aruande ja soovitused 10. mail 2007 vask(II)oksiidi, 19. veebruaril 2008 vask(II)hüdroksiidi ning 10. mail 2007 ja 19. veebruaril 2008 aluselise vaskkarbonaadi kohta.
            
         
               (4)
            
            
               Komisjon ja liikmesriigid on pädeva asutuse aruanded läbi vaadanud. Määruse (EÜ) nr 1451/2007 artikli 15 lõike 4 kohaselt lisati läbivaatuste tulemused alalises biotsiidide komitees 22. septembril 2011 hindamisaruandesse.
            
         
               (5)
            
            
               Hindamised näitavad, et puidukonservandina kasutatavate biotsiidide puhul, mis sisaldavad vask(II)oksiidi, vask(II)hüdroksiidi või aluselist vaskkarbonaati, võib eeldada, et need vastavad direktiivi 98/8/EÜ artikli 5 nõuetele. Seepärast on asjakohane lisada vask(II)oksiid, vask(II)hüdroksiid ja aluseline vaskkarbonaat kõnealuse direktiivi I lisasse.
            
         
               (6)
            
            
               Euroopa Liidu tasandil ei ole hinnatud kõiki võimalikke kasutusalasid. Seepärast on asjakohane, et liikmesriigid hindavad selliseid kasutusalasid või kokkupuutestsenaariume ning selliseid riske inimestele ja keskkonnaosadele, mida ei ole riskide hindamisel ELi tasandil piisava põhjalikkusega uuritud, ning tagavad tootele turustusloa andmisel, et võetakse sobivad meetmed või kehtestatakse eritingimused kindlakstehtud riskide vähendamiseks lubatava tasemeni.
            
         
               (7)
            
            
               Pidades silmas inimeste tervisele kindlakstehtud riske, on asjakohane nõuda, et vask(II)oksiidi, vask(II)hüdroksiidi või aluselist vaskkarbonaati sisaldavate tööstuslikuks kasutuseks ettenähtud toodete puhul kasutatakse sobivaid isikukaitsevahendeid ning nähakse ette meetodid ohutuse tagamiseks, kui toote turustusloa taotluses ei ole võimalik tõendada, et riske tööstuslikule kasutajale on võimalik vähendada lubatud tasemeni muude vahendite abil.
            
         
               (8)
            
            
               Hinnati ka vask(II)hüdroksiidi ja aluselist vaskkarbonaati kasutamiseks immutamisel ning inimeste tervise jaoks kindlaks tehtud riske arvestades ei tohiks neile anda luba kõnealuseks kasutuseks, kui ei esitata andmeid, millega tõendatakse, et toode vastab artikli 5 ja VI lisa nõuetele, mille täitmiseks rakendatakse vajaduse korral asjakohaseid riskivähendamismeetmeid. Vask(II)oksiidi kasutust immutamisel ei hinnatud ning põhjenduses 6 osutatud nõudest tuleneb, et tooteid ei lubata kõnealuseks otstarbeks kasutada, kui luba väljastav liikmesriik ei ole seda hinnanud.
            
         
               (9)
            
            
               Lubamatu oht keskkonnale tuvastati vask(II)oksiidi, vask(II)hüdroksiidi või aluselise vaskkarbonaadiga töödeldud puidu puhul, kui seda oli kasutatud välisehitistes vee lähedal või kohal (nt sildadega seotud kokkupuutestsenaarium, OECD määratluse kohaselt kasutusklass 3) (3). Aluselise vaskkarbonaadi ja vask(II)oksiidi puhul tuvastati samuti lubamatu oht, kui siseehitistes kasutamisel satub töödeldud puit kokkupuutesse mageveega (OECD määratluse kohaselt kasutusklass 4b). Seepärast on asjakohane nõuda, et luba ei anta toodete kasutamiseks sellise puidu töötlemiseks, mis on ette nähtud nimetatud kasutusviisideks, kui ei ole esitatud andmeid, millega tõendatakse, et asjaomane toode vastab nii direktiivi 98/8/EÜ artikli 5 kui ka VI lisa nõuetele, vajaduse korral pärast sobivate riskileevendusmeetmete kasutuselevõttu. Vask(II)hüdroksiidi puhul ei hinnatud puidu kokkupuudet mageveega ning põhjenduses 6 osutatud nõudest tuleneb, et tooteid ei lubata kõnealuseks otstarbeks kasutada, kui luba väljastav liikmesriik ei ole seda hinnanud.
            
         
               (10)
            
            
               Pidades silmas vee- ja mullakeskkonna jaoks kindlakstehtud ohte, on asjakohane nõuda, et värskelt töödeldud puit ladustatakse pärast töötlemist varikatuse all või vedelikukindlal kõval alusel, või mõlemat, ning et puidukonservandina kasutatavate ja vask(II)oksiidi, vask(II)hüdroksiidi või aluselist vaskkarbonaati sisaldavate toodete kasutamisel tekkinud jäägid kogutakse kokku taaskasutamiseks või kõrvaldamiseks.
            
         
               (11)
            
            
               Käesoleva direktiivi sätteid tuleks kohaldada samaaegselt kõikides liikmesriikides, et tagada vask(II)oksiidi, vask(II)hüdroksiidi või aluselist vaskkarbonaati toimeainena sisaldavate biotsiidide võrdne kohtlemine ELi turul ning hõlbustada kogu biotsiidituru nõuetekohast toimimist.
            
         
               (12)
            
            
               Toimeaine direktiivi 98/8/EÜ I lisasse kandmisele peaks eelnema mõistlik ajavahemik, et liikmesriigid ja huvitatud isikud saaksid valmistuda uute nõuete täitmiseks ning toimiku koostanud taotlejad saaksid kasutada kogu kümneaastast andmekaitseaega, mis direktiivi 98/8/EÜ artikli 12 lõike 1 punkti c alapunkti ii kohaselt algab toimeaine lisasse kandmise kuupäevast.
            
         
               (13)
            
            
               I lisasse kandmisele peaks järgnema mõistlik ajavahemik, et liikmesriigid saaksid kohaldada direktiivi 98/8/EÜ artikli 16 lõiget 3.
            
         
               (14)
            
            
               Seepärast tuleks direktiivi 98/8/EÜ vastavalt muuta.
            
         
               (15)
            
            
               Käesoleva direktiiviga ettenähtud meetmed on kooskõlas alalise biotsiidide komitee arvamusega,
            
         ON VASTU VÕTNUD KÄESOLEVA DIREKTIIVI:
   Artikkel 1
   Direktiivi 98/8/EÜ I lisa muudetakse vastavalt käesoleva direktiivi lisale.
   Artikkel 2
   1.   Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. jaanuariks 2013.
   Liikmesriigid kohaldavad neid norme alates 1. veebruarist 2014.
   Kui liikmesriigid võtavad kõnealused normid vastu, lisavad nad nendesse normidesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
   2.   Liikmesriigid edastavad komisjonile käesoleva direktiiviga reguleeritavas valdkonnas vastuvõetud põhiliste siseriiklike õigusnormide teksti.
   Artikkel 3
   Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
   Artikkel 4
   Käesolev direktiiv on adresseeritud liikmesriikidele.
   
      Brüssel, 9. veebruar 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 123, 24.4.1998, lk 1.
   
      (2)  ELT L 325, 11.12.2007, lk 3.
   
      (3)  Võimalikku heidet käsitlev OECD dokumendiseeria, nr 2, Emission Scenario Document for Wood Preservatives (dokument puidukonservantide võimaliku heite kohta), 2. osa, lk 64.
   
      LISA
      Direktiivi 98/8/EÜ I lisasse lisatakse järgmised kanded:
      
         
                     Nr
                  
                  
                     Tavanimetus
                  
                  
                     IUPACi nimetus Identifitseerimisnumbrid
                  
                  
                     Toimeaine miinimumpuhtus turustatavas biotsiidis
                  
                  
                     Lisamise kuupäev
                  
                  
                     Artikli 16 lõike 3 järgimise tähtaeg (v.a rohkem kui ühte toimeainet sisaldavad tooted, mille puhul artikli 16 lõike 3 järgimise tähtaeg on viimases asjaomase toimeaine lisamise otsuses sätestatud tähtaeg)
                  
                  
                     Lisasse kuulumise lõppkuupäev
                  
                  
                     Toote liik
                  
                  
                     Erisätted (1)
                     
                  
               
                     „50
                  
                  
                     vaskhüdroksiid
                  
                  
                     vask(II)hüdroksiid
                     EÜ nr: 243-815-9
                     CASi nr: 20427-59-2
                  
                  
                     965 g/kg
                  
                  
                     1. veebruar 2014
                  
                  
                     31. jaanuar 2016
                  
                  
                     31. jaanuar 2024
                  
                  
                     8
                  
                  
                     Tootele loa andmise taotluse hindamisel vastavalt artiklile 5 ja VI lisale hindavad liikmesriigid, kui see on teatava toote puhul asjakohane, selliseid kasutusalasid või kokkupuutestsenaariume ning selliseid riske inimestele ja keskkonnaosadele, mida ei ole ELi tasandil riskide hindamisel piisavalt põhjalikult uuritud.
                     Liikmesriigid tagavad, et turustuslube antakse järgmistel tingimustel:
                     
                                 1)
                              
                              
                                 tooteid ei lubata kasutada immutamiseks, kui koos toote kasutusloa taotlusega ei esitata andmeid, millega tõendatakse, et kõnealuse kasutusotstarbe puhul on täidetud artikli 5 ja VI lisa nõuded, vajaduse korral pärast asjakohaste riskimaandamismeetmete kasutuselevõtmist;
                              
                           
                                 2)
                              
                              
                                 tööstuslikuks kasutamiseks lubatud toodete puhul nähakse ette meetodid tööohutuse tagamiseks ning tooteid kasutatakse sobivate isikukaitsevahenditega, välja arvatud juhul, kui toote kasutusloa taotluses on võimalik tõendada, et riske tööstuslikele kasutajatele on võimalik vähendada lubatava tasemeni muul viisil;
                              
                           
                                 3)
                              
                              
                                 kasutamiseks lubatud toodete etiketile või võimalikule kemikaali ohutuskaardile märgitakse, et värskelt töödeldud puit tuleb pärast töötlemist ladustada varikatuse all ja/või veekindlal kõval pinnal, et vältida töötlemisjääkide vahetult mulda või vette sattumist, ning et kõik toote kasutamise jäägid tuleb kokku koguda taaskasutamiseks või kõrvaldamiseks;
                              
                           
                                 4)
                              
                              
                                 luba ei anta toodete kasutamiseks sellise puidu töötlemiseks, mida kasutatakse välisehitiste puhul vee lähedal või kohal, kui ei ole esitatud andmeid, millega tõendatakse, et asjaomane toode vastab artikli 5 ja VI lisa nõuetele, vajaduse korral pärast riskivähendamismeetmete kasutuselevõtmist.
                              
                           
               
                     51
                  
                  
                     vask(II)oksiid
                  
                  
                     vask(II)oksiid
                     EÜ nr: 215-269-1
                     CASi nr: 1317-38-0
                  
                  
                     976 g/kg
                  
                  
                     1. veebruar 2014
                  
                  
                     31. jaanuar 2016
                  
                  
                     31. jaanuar 2024
                  
                  
                     8
                  
                  
                     Tootele loa andmise taotluse hindamisel vastavalt artiklile 5 ja VI lisale hindavad liikmesriigid, kui see on teatava toote puhul asjakohane, selliseid kasutusalasid või kokkupuutestsenaariume ning selliseid riske inimestele ja keskkonnaosadele, mida ei ole ELi tasandil riskide hindamisel piisavalt põhjalikult uuritud.
                     Liikmesriigid tagavad, et turustuslube antakse järgmistel tingimustel:
                     
                                 1)
                              
                              
                                 tööstuslikuks kasutamiseks lubatud toodete puhul nähakse ette meetodid tööohutuse tagamiseks ning tooteid kasutatakse sobivate isikukaitsevahenditega, välja arvatud juhul, kui toote kasutusloa taotluses on võimalik tõendada, et riske tööstuslikele kasutajatele on võimalik vähendada lubatava tasemeni muul viisil;
                              
                           
                                 2)
                              
                              
                                 kasutamiseks lubatud toodete etiketile või võimalikule kemikaali ohutuskaardile märgitakse, et värskelt töödeldud puit tuleb pärast töötlemist ladustada varikatuse all ja/või veekindlal kõval pinnal, et vältida töötlemisjääkide vahetult mulda või vette sattumist, ning et kõik toote kasutamise jäägid tuleb kokku koguda taaskasutamiseks või kõrvaldamiseks;
                              
                           
                                 3)
                              
                              
                                 luba ei anta toodete kasutamiseks sellise puidu töötlemiseks, mida kasutatakse välisehitistes vee lähedal või kohal või mageveega kokkupuutuva puidu töötlemiseks, kui ei ole esitatud andmeid, millega tõendatakse, et asjaomane toode vastab artikli 5 ja VI lisa nõuetele, vajaduse korral pärast riskivähendusmeetmete kasutuselevõttu.
                              
                           
               
                     52
                  
                  
                     aluseline vaskkarbonaat
                  
                  
                     vask(II)karbonaat-vask(II)hüdroksiid (1:1)
                     EÜ nr: 235-113-6
                     CASi nr: 12069-69-1
                  
                  
                     957 g/kg
                  
                  
                     1. veebruar 2014
                  
                  
                     31. jaanuar 2016
                  
                  
                     31. jaanuar 2024
                  
                  
                     8
                  
                  
                     Tootele loa andmise taotluse hindamisel vastavalt artiklile 5 ja VI lisale hindavad liikmesriigid, kui see on teatava toote puhul asjakohane, selliseid kasutusalasid või kokkupuutestsenaariume ning selliseid riske inimestele ja keskkonnaosadele, mida ei ole ELi tasandil riskide hindamisel piisavalt põhjalikult uuritud.
                     Liikmesriigid tagavad, et turustuslube antakse järgmistel tingimustel:
                     
                                 1)
                              
                              
                                 tooteid ei lubata kasutada immutamiseks, kui koos toote kasutusloa taotlusega ei esitata andmeid, millega tõendatakse, et kõnealuse kasutusotstarbe puhul on täidetud artikli 5 ja VI lisa nõuded, vajaduse korral pärast asjakohaste riskivähendamismeetmete kasutuselevõtmist;
                              
                           
                                 2)
                              
                              
                                 tööstuslikuks kasutamiseks lubatud toodete puhul nähakse ette meetodid tööohutuse tagamiseks ning tooteid kasutatakse sobivate isikukaitsevahenditega, välja arvatud juhul, kui toote kasutusloa taotluses on võimalik tõendada, et riske tööstuslikele või kutselistele kasutajatele on võimalik vähendada lubatava tasemeni muul viisil;
                              
                           
                                 3)
                              
                              
                                 kasutamiseks lubatud toodete etiketile või võimalikule kemikaali ohutuskaardile märgitakse, et värskelt töödeldud puit tuleb pärast töötlemist ladustada varikatuse all ja/või veekindlal kõval pinnal, et vältida töötlemisjääkide vahetult mulda või vette sattumist, ning et kõik toote kasutamise jäägid tuleb kokku koguda taaskasutamiseks või kõrvaldamiseks;
                              
                           
                                 4)
                              
                              
                                 luba ei anta toodete kasutamiseks puidu töötlemiseks, mida kasutatakse välisehitistes vee lähedal või kohal, või sellise puidu töötlemiseks, mis puutub otse kokku mageveega, kui ei ole edastatud andmeid, mis tõendavad, et asjaomane toode vastab artikli 5 ja VI lisa nõuetele, vajaduse korral pärast riskivähendamismeetmete kasutuselevõttu.”
                              
                           
               
      
         (1)  VI lisas sätestatud ühtsete põhimõtete rakendamisel vajalike hindamisaruannete sisu ja järeldused on kättesaadavad komisjoni veebisaidil http://ec.europa.eu/comm/environment/biocides/index.htm